Fietsrylegende oorlede | News24
Raymond “Ray” Robinson, ’n oud-Kimberliet, oud-Springbok fietsryer en Olimpiese Spele-medaljewenner, is vroëer vandeesmaand op 88-jarige ouderdom aan natuurlike oorsake oorlede.
Robinson, wat op 3 September 1929 in Johannesburg gebore en ’n oud-leerling van die Kimberley Boys High School was, is volgens sy jonger broer Ken (83) op 4 Januarie in die Strand in die Wes-Kaap oorlede.
Hy het die afgelope jaar en ’n half daar saam met sy vrou, Joey Robinson (83) gebly.
Robinson, die seun van ’n Ierse immigrant wat in 1881 na Suid-Afrika verhuis het en in ’n stadium die Crown Royal Hotel in Beaconsfield besit het, het glo in 1950 begin fietsry en het gou die Griekwaland-Wes fietsryspan gehaal.
Hy het in 1951 na Transvaal verhuis waarna hy vir die destydse Suid-Transvaal fiets gery het.
Volgens sy broer Ken was daar meer geleentheid om as fietsryer te groei in Transvaal.
Twee jaar later het hy die Suid-Afrikaanse span gehaal wat aan die Olimpiese Spele deelgeneem het.
Sy broer, Ken, vertel: “In daardie jare het die OR Thambo-lughawe of die Jan Smuts-lughawe soos dit deesdae bekendstaan nog nie bestaan nie en hulle van die Palmietfontein-lughawe wat tussen Johannesburg en Alberton geleë was na Helsinki vlieg. Die vlug het bykans twee dae geneem waartydens die vliegtuig drie keer moes land om brandstof op te neem,” vertel hy.
In 1952, het hy en Thomas Shardelaw, ’n mede Suid-Afrikaner, ’n silwermedalje in die 2 000 m-tandemwedren by die 1952 Olimpiese Spele in Helsinki gewen hulle die gouemelaje met ’n paar sentimters gemis het.
Robinson het tydens dieselfde Spele in Helsinki ook ’n bronsmedalje in die 1 000 m-tydtoets gewen.
Hy het ook aan die 1956 Olimpiese Spele in Melbourne deelgeneem.
Robinson sou ook aan die 1960 Olimpiese Spele in Rome deelgeneem het maar het kort voor die Spele geval en sy sleutelbeen gebreek wat beteken dat hy nie kon deelneem nie.
Robinson word deur sy vrou Joey (83), twee seuns, Raymond (64) en Sidney (58), en hulle kleinkinders oorleef.